

**מילים לשבת**

**שער הנגב - ערב שבת, ט"ו בטבת תש"ע, 1בינואר 2010**

**שלום לחברות ולחברים,**

**ירושלים שומעת?**

יתכן וביום ראשון הקרוב יסתיים מסע של שנתיים בהן דחקנו במשרד ראש הממשלה לקדם תוכנית משמעותית לחיזוק קו העימות הדרומי. ואכן, למרות השקט היחסי ומתוך הפנמת המציאות המורכבת, מובאת להכרעת השרים שורה של החלטות חיוניות לנו בתחום תשתיות הביוב, שהינן תנאי לצמיחה דמוגרפית ועיסקית ובבניית מעונות יום ממוגנים, תוצר ריבוי הילדים המבורך. כמו כן, יתוקצבו מרכזי החוסן, השלמת מיגון מוסדות החינוך, הקלות מיסוי לתושבים וסיוע לרשויות.

שי חרמש, פורש או לא פורש מ"קדימה", אבל את מלאכתו כנאמן שלנו בירושלים, הוא יודע לעשות היטב. הוא וחברים נוספים מתוך המערכת הממשלתית מהווים את רשת הביטחון שלנו לנוכח איומי השקט המשמשים ובאים...

**האורך כן קובע**

כמאה ועשרים אנשי צוותי החירום בישובים בילו יומיים בים המלח. הם בוודאי התרעננו אך בתוך כך, רעננו גם את מוכנותם למצבי קיצון תחת עיניהם הפקוחות של אנשי צוות החירום האזורי.

בשבוע הקרוב, נבצע תרגיל תקדימי "חוצה לילה", שיתחיל ביום שני בצהריים ויסתיים כעבור 24 שעות. המטרה היא להכין את עצמנו באופן מיטבי לתרחיש של מצב חירום רחב ומתמשך.

מי מתרגל? כל צוותי הישובים, קריית החינוך והמועצה. מתרגלים אותנו פיקוד העורף ורשות החירום הלאומית (רח"ל). אנשי המועצה האזורית "אשכול" ילוו אותנו וכשהם יתרגלו בחודש הבא, אנחנו נהיה אצלם. בשביל זה יש חברים, לא?

הציבור הרחב יתבקש לשתף פעולה אך לא יוטרד במיוחד. בהצלחה לכולנו ושניפגש רק בתרגילים.

**קבוץ בנים**

באסיפה המיוחדת בברור חיל שהתקיימה אמש חגגו החברים שתי סיבות מצוינות למסיבה: קבלה לחברות של שבע משפחות בנים ובני זוגם ושיוך הדירות, הראשון בדרומה של הארץ. לא מדובר כאן רק בקליטה משמחת וביישום הכרעת החברים באשר לבעלותם על הדירה. עסקינן בבני אדם שלא הסכימו לקבל את מה שנראה אולי לפני עשור כגזירת גורל חמורה לכליה קהילתית. רוחם האופטימית, פתיחותם לבאים בשעריהם ובחירתם הראויה במסייעים החיצוניים הובילה את חברי ברור חיל אל הרגע המשמח.

תמצת את המהלך משה בנדקובסקי, מורי ורבי: "קבוץ הוא לא מוזיאון, אבל הקבוץ זקוק למוזה, לאנשים שיאמינו ביצירה מתמדת".

**מפצח גרעינים**

פרופ' עוזי אבן היה היום אורח "הפאבלמנט" בגבים. הוא מוכר לחלקכם כח"כ לשעה קלה מטעם מר"צ. מסתבר, שבראשית שנות ה 60' הוא "נקטף" מלימודי הפיזיקה היישר אל "מפעל הטכסטיל" בדימונה. בשנים הבאות הוא השקיע את מרצו בכדי לוודא שלא יהיה אושוויץ נוסף בדורנו. היום הוא עושה מאמץ לעורר את דעת הקהל לעסוק בשאלת המדיניות הישראלית בנושא הגרעין. עמדתו: ישראל צריכה ליזום סגירת הכור בדימונה, לנמק זאת בהתיישנותו ולספק בכך סולם להורדת איראן מפיתוח הפצצה ולאפשר לישראל לקבל סיוע בינלאומי לבניית כורים גרעיניים לייצור חשמל. וההרתעה, מה יהיה עליה? אם נכונים הפרסומים הזרים, אומר עוזי, אזי כבר יש לישראל די כלים להרתעה המתאימה.

**בנגישות וברגישות**

מסימני הרגיעה המתמשכת: 16 בני נוער מקרלסרואה, תאומתנו אשר על הריין, התארחו לאחרונה בשער הנגב בראשות מנהל מחלקת החינוך של המחוז. הם התארחו בבתי חבריהם הישראלים, סיירו באתרי הגבול שלנו, הגיחו לפסגות התיירות הישראלית וקנחו בנטיעת עצים ב"אתר הראשונים" אשר ברוחמה.

השבוע, חנכנו באתר את פינת הנגישות למוגבלי תנועה בתקציב החברה הממשלתית לתיירות.

**מגן ספיר**

אם תכנסו לכתובת:  <http://www.makash.ac.il/sapir/magensapir/contact_magensapir.htm>  ותציצו בפרוספקט התוכנית שמובילה מכללת ספיר, תמצאו תוכנית ייחודית להכשרת מנהלים לתפקידי מפתח במערכות החרום ובטחון הפנים בארץ ובחו"ל.

נמצא, אם כן, שלא רק את עצמה מכשירה המכללה (ראו השתתפותה בתרגיל שלנו השבוע) אלא אף מציעה מרכולת אקדמית בתחום המחבר בין בטחון לקהילה. חזק וברוך.

**פסיה בת 100**

"בית חיל" אשר בברור חיל זיכה אותי ברגע של חסד, בו ברכתי את פסיה במזל טוב.

הגב' זברינסקי נולדה באוקרינה של טרום מלחמת העולם הראשונה. בעלה היה גנרל סובייטי גאה והיא שהייתה אחות במקצועה, עלתה לארץ לפני שני עשורים.

השכילו עוד ב: <http://www.mynet.co.il/articles/0,7340,L-3826673,00.html>

ברכות חמות לפסיה מכולנו.

**המראות ונחיתות**

השבוע הזדמנו לי שני מפגשים עם טייסים בני האזור. אל"מ אריאל, בן ברור חיל, טייס קרב, שישתחרר בקרוב לאחר שפיקד לאחרונה על בסיס "חצור".

וסגן מיקי, בן גברעם, בוגר "שער הנגב", שקיבל השבוע את כנפי הטיס הנחשקים כבוגר מסלול מסוקי קרב.

לאריאל, אני מאחל נחיתה מוצלחת והמראות אל אופקים חדשים, חיוניים לכולנו, ממש כמו השירות היוקרתי והתובעני אותו הוא מסיים.

את מיקי אני מלווה בגאוותה של אמא לידיה ובתפילתה "שיקבל החלטות נכונות, בכל שבריר שנייה".

**שתהיה לנו שנה "עשר",**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il)